Diari Oficial de la Generalitat Valenciana


Sumari del DOGV 8259, del 22-03-2018 (2018/2890)

ACORD de 9 de març de 2018, del Consell, d'aprovació de la II Guia pràctica per a la inclusió de clàusules de responsabilitat social en la contractació de la Generalitat i el seu sector públic.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8259

Data del DOGV
:   22-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2890


Data del document
:   09-03-2018

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Acord

Descriptors 

:   * Conselleria de Transparència, Responsabilitat Social, Participació i Cooperació
    * legislació

ACORD de 9 de març de 2018, del Consell, d'aprovació de la II Guia pràctica per a la inclusió de clàusules de responsabilitat social en la contractació de la Generalitat i el seu sector públic. [2018/2890]  
El Consell, mitjançant Acord de data 4 d'agost de 2016, va aprovar la Guia pràctica per a la inclusió de clàusules de responsabilitat social en la contractació i en subvencions de la Generalitat i el seu sector públic, instrument elaborat amb la finalitat d'arreplegar en un sol document de forma sistemàtica la normativa existent en aquesta matèria. I recopilar exemples sobre possibles clàusules de responsabilitat social a incloure, sobretot en els processos de contractació, que constitueixen una referència per als òrgans de contractació de la Generalitat i el seu sector públic.  
Aqueixa primera guia va sorgir com a resposta al moviment de responsabilitat social impulsat des de la Unió Europea els inicis del qual es van arreplegar en el llibre verd La contractació pública en la Unió Europea: reflexions per al futur (Brussel·les 27.11.1996). Però també com una possibilitat d'inserir aspectes socials en la contractació que s'arreplegava en la Directiva 2004/18/CE, sobre procediments d'adjudicació de contractes públics d'obres, subministraments i serveis, i en la Directiva 2004/17CE, per als sectors especials; i de forma més recent en les Directives del Parlament Europeu i del Consell, 2014/23/UE i 2014/24/UE, de 26 de febrer de 2014, sobre contractació pública.  
  
Després de l'aprovació de la Llei 9/2017, de 8 de novembre, de contractes del sector públic, que entra en vigor el 9 de març de 2018, el Consell creu necessari editar una segona guia per a la inclusió de clàusules de responsabilitat social en la contractació de la Generalitat i el seu sector públic que connecte les previsions contingudes en la guia anterior, que continua sent útil, amb el nou marc legal. Tot això en consonància amb la Recomanació de la Comissió de 3 d'octubre de 2017 sobre la professionalització de la contractació pública (Estrasburg, 03.10.2017 C (2017) 6654 final), que preveu el desenvolupament d'iniciatives que subministren eines i metodologies als professionals de la contractació pública, recomanant l'elaboració de programes adequats de formació, així com de materials específics i manuals de metodologies, que estiguen actualitzats, siguen accessibles i basats en l'experiència dels professionals.  
Per tot això, a proposta del conseller de Transparència, Responsabilitat Social, Participació i Cooperació, el Consell, prèvia deliberació, en la reunió de 9 de març de 2018,  
  
  
ACORDA  
  
Primer  
Aprovar la II Guia pràctica per a la inclusió de clàusules de responsabilitat social en la contractació de la Generalitat i el seu sector públic, adaptada a la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
  
Segon  
La guia pràctica estarà disponible en el portal de la Conselleria de Transparència, Responsabilitat Social, Participació i Cooperació (http:// www.transparencia.gva.es) i podrà ser objecte de publicitat en qualsevol altre mitjà de difusió que es considere oportú.  
  
València, 9 de març de 2018  
  
La consellera secretària,  
MÓNICA OLTRA JARQUE